b'\n_START_ARTICLE_\nPala\xc4\x8da Pitteri, Trst\n_START_PARAGRAPH_\nPala\xc4\x8da Pitteri stoji na Trgu Unit\xc3\xa0 v Trstu. Ta trg, najve\xc4\x8dji v mestu, je obdan s sedmimi pala\xc4\x8dami, ki spadajo med najzanimivej\xc5\xa1a mestna poslopja, in sicer: Ob\xc4\x8dinska pala\xc4\x8da na dnu trga, nasproti morja, na njeni desni pala\xc4\x8de Modello, Stratti in Vladna pala\xc4\x8da, na njeni levi pala\xc4\x8de Pitteri, Vanoli in Lloyd._NEWLINE_Najstarej\xc5\xa1a od teh zgradb in v notranjosti najbolj umetni\xc5\xa1ko dovr\xc5\xa1ena je gotovo pala\xc4\x8da Pitteri. Zgrajena je bila na ostankih starega rimskega pomola po na\xc4\x8drtu Ulderica Mora iz leta 1780 za mestnega veljaka Domenica Plenaria. Ob priliki raznih splo\xc5\xa1nih prenovitev trga iz devetnajstega in dvajsetega stoletja so bile vse ostale zgradbe na trgu poru\xc5\xa1ene ali prestavljene. Pala\xc4\x8da Pitteri je bila edina, ki je ostala vedno nespremenjena na svojem mestu, kakor bi bila to edina nedvomno temeljna vrednost celotnega sklopa. Upo\xc5\xa1tevanje njene va\xc5\xbenosti je treba pripisati predvsem dragocenim freskam, ki krasijo notranjost pala\xc4\x8de in niso na ogled._NEWLINE_Poleg ostankov arhitekture prej\xc5\xa1njih stoletij je v gradnji \xc5\xbee razviden neoklasi\xc4\x8dni stil, v katerem so bile potem sezidane vse va\xc5\xbenej\xc5\xa1e pala\xc4\x8de Trsta. Obiskovalci se o tem lahko prepri\xc4\x8dajo takoj ob vhodu v stavbo, saj je elegantna ve\xc5\xbea, centralni del pala\xc4\x8de, naravno osvetljena preko steklenega stropa. Vendar je pa to tudi vse, kar se danes da videti, saj je poslopje privatno in torej ni na razpolago obiskovalcem.'